runetrust/blame-folketinget-dk huggingface dataset:
Lene Espersen (KF), 2002-04-30:
Da der i et vist omfang er lovgivet om adgangen til grovfoder og halm i relation til specifikke dyrearter, og da hensynet til en optimal produktion i øvrigt på andre områder tilsiger, at dyrene tildeles grovfoder, finder jeg ikke anledning til at lovgive generelt om dette forhold.
Charlotte Fischer (RV), 2006-05-11:
Samtidig kan man se, at noget af det, der kendetegner dansk forskning, er, at vi har en ret høj andel af basismidler og frie midler til forskning, og derfor står man jo og spørger sig selv: Når det nu går ret godt, og der er nogle klart gode træk ved dansk forskning, hvorfor skal der så lige pludselig sadles om, så der skal gå væsentlig flere penge til konkurrenceudsatte midler på bekostning af basismidler?
Karsten Hønge (SF), 2026-01-15:
For da jeg som en ung tømrer i begyndelsen af 1980'erne arbejdede med asbest, så var det jo med vinkelslibere direkte ned i pladerne, og vi borede huller i dem, og vi skar dem op i forskellige størrelser, og efter sådan en arbejdsdag kunne man jo ende med at ligne en hel snemand, hvor man var fuldstændig dækket til af hvidt asbeststøv, og uden nogen nævneværdig beskyttelse.
Jan E. Jørgensen (V), 2024-11-14:
Jeg synes, det er trist, at vi har en ordfører fra Dansk Folkeparti, som erkender at have snorksovet gennem forhandlingerne om banko og først være vågnet, da hun selv fik banko, da vi fejrede aftalens indgåelse, og nu har fået kolde fødder og trækker sig fra aftalen.
Kristian Thulesen Dahl (DF), 2017-10-05:
Det, jeg gerne vil spørge fru Pia Olsen Dyhr om, er, om SF ser det på samme måde som Alternativet eller er enig med os andre i, at selvfølgelig er burkaen udtryk for et kvindeundertrykkende element, hvor kvinden er manden underdanig, og at det er noget, som vi selvfølgelig i det danske samfund må tage stærkt afstand fra.
Fatma Øktem (V), 2012-05-02:
Vi har som sagt på den ene side set, at ministeren selv har sagt, at han er helt enig i, at man skal have 40 pct. kvinder ind i bestyrelserne, og at der skal lovgives på området, og så har vi på den anden side set, at Socialdemokraterne går ud og siger, at det nu er på tide, at vi går væk fra de her kvoter.
Henrik Høegh (V), 2012-10-26:
Men som vi læser forslaget, og som det fremgår af en række høringssvar, skal ikke bare det kommende oversvømmelseskort, men sandsynligvis også de nye afgifter på den enkelte families eller virksomheds forbrug af drikkevand være det, der skal dække de kommende byrder ved klimatilpasninger i fremtiden, som vi alle ved kommer, og som er store.
Søren Pape Poulsen (KF), 2021-01-19:
Jeg vil også godt tage lidt fat i udmeldingen fra Dansk Industri her den anden dag, som jo sådan set sætter en streg under, at rigtig mange virksomheder er presset i en tid, hvor verden ser ud, som den gør, på grund af corona, og hvor man jo ikke diskuterer, hvor høje lønstigningerne skal være ved næste forhandling, men hvor rigtig mange tænker på, om de overhovedet har et job.
Villy Søvndal (SF), 2003-11-11:
Når jeg er rundt i landet, så møder jeg en meget stærk vrede over, at regeringen har kastet sig over revalideringsydelsen, for folk ved godt, at de, der er på revalideringsydelse, typisk er nogle, der har været udsat for en begivenhed, de ikke selv kunne styre i det her liv, f.eks. et trafikuheld, der gør, at de ikke længere kan det job, de kunne klare før, eller en arbejdsskade, hvor en tømrer får en bjælke ned over ryggen og skal videre i livet.
Carsten Koch (S), 1998-12-09:
I det arbejde skal vi sørge for ikke at give kvinderne et løfte om screening, som det efterfølgende viser sig umuligt at indfri, fordi der ikke er kapacitet til den, hvilket vi jo ved at der ikke er i særlig stor udstrækning, når indsatsen med hensyn til undersøgelse og behandling øges som følge af indførelsen af den før omtalte behandlingsgaranti.
Ole Vig Jensen (RV), 1997-10-28:
For at medvirke til, at sygeplejerskeuddannelsen igen bliver en attraktiv uddannelse, er landets sygeplejeskoler for tiden i gang med at give uddannelsen et kvalitativt løft, bl.a. som opfølgning af evalueringsrapportens anbefalinger. Hertil kommer Sundhedsuddannelsesrådets og ministeriets reformarbejde inden for de mellemlange sundhedsuddannelser.
Lars Boje Mathiesen (UFG), 2024-10-03:
Jeg ser på ingen måde et Folketing, der viser en snert af villighed til at gøre det nødvendige, ikke en snert af villighed til at ændre på den katastrofekurs, Danmark er på vej ad, fordi vi lader totalitære kræfter, som køber ind på islamiske dogmer, være styrende for vores samfundsudvikling.
Brian Mikkelsen (KF), 2011-03-30:
Vi har gennemført en bank- og kreditpakke, en forårspakke, udbetalt SP’en, sat skatterne ned med 7,5 pct. her alene det sidste år og gennemført en erhvervspakke, som styrker eksport- og finansieringsmulighederne for små og mellemstore virksomheder.
Tove Videbæk (KD), 2004-05-05:
Der er dog mulighed for, at mindre, men bæredygtige kommuner vil kunne fortsætte, hvis de indgår forpligtende samarbejde om en række opgaver. Reformen vil dog betyde, at mange mindre kommuner må lade livet, hvilket fører til, at beslutningerne træffes længere væk fra borgerne.
Søren Egge Rasmussen (EL), 2020-01-30:
Hvis man nu forestillede sig, at der var en grøn landbrugsminister eller en blå landbrugsminister, ville det så ikke være rimeligt, at den minister havde en beføjelse til i en dialog med erhvervet at komme frem til, at man kunne stille uddannelseskrav til de medarbejdere, der er i landbruget?
Benny Engelbrecht (S), 2016-01-12:
Jeg skal bare være sikker på, at hr. Martin Henriksen så også har den holdning, at uanset hvilke synspunkter der måtte blive luftet i debatten syd for grænsen af det danske mindretal, kommer det ikke til at påvirke den bevilling, som det danske Folketing bidrager med, herunder Dansk Folkepartis holdning i Sydslesvigudvalget.
Jonas Dahl (SF), 2012-04-24:
Hvis folk gerne vil læse videre og også gerne vil tilpasse deres uddannelse til det arbejdsmarked, der er, har vi behov for at sikre, at vi ikke bare kan give merit, men også fastholde unge i uddannelsesmiljøet, således at vi ikke mister unge, som på den ene eller den anden måde falder fra, fordi de ikke kan gennemføre deres uddannelse.
Lars-Emil Johansen (SIU), 2010-06-02:
Jeg vil gerne spørge hr. Edmund Joensen, om han er enig i det synspunkt, at et folk har ret til en grundlov, og at både det færøske og det grønlandske folk er folk i henhold til den internationale folkeret, som er anerkendt i den lovgivning, der er vedtaget herinde.
Rune Lund (EL), 2017-04-25:
Instituttet finder endvidere, at hjemmelen til og rammerne for tværgående informationsanalyser bør præciseres, herunder hvornår det er nødvendigt at foretage tværgående informationsanalyser, og hvilke aktiviteter som i politilovens § 2 kan begrunde sådanne analyser.
Keld Albrechtsen (EL), 2002-11-13:
Jeg synes, at statsministeren undviger det, der er kernen i mit spørgsmål, nemlig om man i de drøftelser med amerikanerne har signaleret over for USA, at man fra den danske regerings side meget ønsker at få en invitation til at deltage i missilskjoldet for så efterfølgende at tage stilling til det.
Christine Antorini (S), 2006-03-28:
Der står i lovforslaget, at det skal tjene til at præcisere, at det er skolen og dermed også kommunen, der har ansvaret, og at det ikke er et udtryk for en særskilt prioritering af faglighed som nummer et og de andre delmål som nummer to, men netop at præcisere, hvem der har ansvaret.
Pernille Rosenkrantz-Theil (EL), 2003-12-12:
I en artikel i dag i Politiken er der tre - en samfundsøkonom og to trafikforskere - der slår fast, at man bør flytte folk over i den kollektive trafik, og at det vil være til gavn for miljøet og til gavn for samfundsøkonomien, hvis man gør busserne billigere eller eventuelt gør dem helt gratis, sådan som man har gjort i flere jyske byer.
Karsten Nonbo (V), 2005-03-03:
Havde vi haft den her form for teknologi for en del år siden, havde vi jo kunnet undgå en sag som den, hvor en ejendomsmægler fra Fanø var fængslet alt for længe, hvor det senere viste sig at være en psykisk syg mand, som havde sat ild på hotel Hafnia, som havde begået et drab på Fanø.
Line Barfod (EL), 2002-03-22:
I f.eks. Skævinge, hvor man har ladet hjemmehjælperne og de ældre selv organisere arbejdet, og andre steder, hvor man har gjort noget tilsvarende, har man kunnet fjerne en række af mellemlederne og bureaukratiet og fået mere hjemmehjælp ud til de ældre.
Kirsten Normann Andersen (SF), 2017-05-04:
En afskaffelse af valgretten for udlændinge på tålt ophold, udvisningsdømte udlændinge og administrativt udviste udlændinge vil tilsyneladende være et brud på FN's konvention om borgerlige og politiske rettigheder, som Danmark ratificerede 1968, og den europæiske menneskerettighedskonvention blev inkorporeret i dansk lovgivning i 1992.
Jann Sjursen (KRF), 2003-04-03:
Dermed er jeg ovre i de punkter i SF's beslutningsforslag, som vedrører det mere fysiske materiale, altså det økonomiske, hvor vi er helt enige i, at der selvfølgelig også er brug for et forstærket tilbud på disse områder, sådan at voldsofre kan få hjælp til at få tilrettelagt en ny tilværelse på de måske helt fundamentalt ændrede præmisser, som er indtrådt som følge af vold.
Rosa Lund (EL), 2015-05-19:
Mit spørgsmål til ministeren er: Er det ikke korrekt forstået, at på universiteterne bliver der sparet 2 pct. på taxameterordningen årligt, og at en andel af de her penge bliver lagt over i en færdiggørelsesbonus ifølge ministerens egen fremdriftsreform, men som universiteterne måske kunne få en andel i i 2020?
Karsten Lauritzen (V), 2014-04-30:
Man har ændret på sammensætningen af Flygtningenævnet, hvor Dansk Flygtningehjælp har fået plads; man har forbedret vilkårene for at være asylansøger, og som vi kunne høre i det tidligere svar, har myndighederne, hvis en asylansøger forsvinder, ikke styr på, hvor vedkommende er henne.
Poul Fischer (DF), 2002-10-08:
Og ligger man i Venstre virkelig under for dette? Ligeledes vil jeg gerne spørge Venstre og senere justitsministeren, om man vil afsætte midler til, at vejstrækninger, der i lovforslaget er vist med 120 km/t., straks udbedres, således at hastigheden på disse strækninger kan sættes op til 130 km/t. Og var det ikke rimeligt, om den rapport fra Vejdirektoratet havde været til stede, inden dette lovforslag var blevet fremsat?
Johanne Schmidt-Nielsen (EL), 2015-11-20:
Det, at man nu skaber bedre mulighed for, at flygtninge kan indkvarteres på nedlagte skoler og plejehjem, må betyde, at alle planer om, at flygtninge, som kommer til Danmark, skal bo i telte, må droppes, medmindre det eneste formål med at lade flygtninge, som er kommet hele vejen til Danmark, som endelig er kommet i sikkerhed – husk lige på, hvad de flygter fra – indkvartere i telte er at skræmme dem væk og sige: Ej, kan I ikke tage et andet sted hen?
Pia Olsen Dyhr (SF), 2009-04-16:
Det, der er bekymringsvækkende, er, at det er endnu et sted, hvor man i regeringen tydeligvis er uenige; De Konservative vil gerne noget, men nu, hvor hr. Anders Fogh Rasmussen er væk, er Landbrugsvenstre blomstret op og ser deres chance for at erobre dagsordenen.
Kaare Dybvad Bek (S), 2026-01-15:
Så vil jeg sige, at noget af det, som jeg synes har virket, og som vi også sagtens kunne kigge på, jo f.eks. er i forhold til den gruppe, der er kommet fra Syrien, som er en relativt stor gruppe, men som har en meget lav procentdel på førtidspension, netop fordi man tilbage i 2010'erne ændrede og skærpede reglerne for, hvor lang tid man skulle have været her, før man kunne begynde at søge førtidspension.
Kenneth Kristensen Berth (DF), 2018-10-26:
Jeg tror på, at partier, der minder om Dansk Folkeparti, får et virkelig godt valg – det tror jeg på – og jeg tror på, at det kan betyde, at forholdene i EU kan ændre sig i en retning, som er den, vi ønsker, med en større national selvbestemmelsesret.
Villy Søvndal (SF), 2003-03-27:
Er det om 1 år, vi kan måle det her, eller hvornår kan vi måle det? Hvis virkningen er, at der ikke er flere, der er kommet i arbejde, er det her så en bragende fiasko, der kun har betydet, at vi har placeret nogle mennesker på et forsørgelsesniveau, vi aldrig tidligere har eksperimenteret med i Danmark?
Ole Sohn (SF), 2001-04-20:
Og Det Konservative Folkeparti har vel et medansvar for, at der ikke er kommet den kvalitet, som man lagde an til for 3 år siden, at der stadig væk er meningsløs aktivering, at folk ikke får den aktivering, de har krav på, at de private arbejdsgivere ikke har skaffet de jobtræningspladser, som de er forpligtet til.
Zenia Stampe (RV), 2016-05-27:
Men jeg vil så gerne spørge Socialdemokraterne, om man på linje med regeringen, på trods af det, som ordføreren lige har sagt fra Folketingets talerstol, vil være imødekommende over for en undersøgelse og evaluering af lovgivningen inden for den tidsramme, som justitsministeren nævnte, altså inden for 1-2 år.
Majbrit Berlau (EL), 2006-02-28:
Det er et spørgsmål om, hvornår de gør det, det er et spørgsmål om, hvor de gør det, og derfor er det helt uanstændigt, at samfundet ikke kan tilbyde de mennesker, der lever en så fattig tilværelse, et sted, hvor de kan indtage deres stoffer på en måde, som er sikker for dem.
Bjarne Laustsen (S), 2007-05-25:
Nu ved vi ikke, hvad hr. Naser Khader vil mene om sagen i dag, men han var forslagsstiller dengang, og vi ved også, at Gitte Seeberg har udtalt sig positivt om at få nedsat en undersøgelseskommission, og det har jeg da ikke hørt at hun har taget afstand fra.
Jytte Andersen (S), 2000-11-17:
Det, der er problemet, er, at der er tusindvis - for det meste unge kvinder, som er i et underordnet forhold på deres arbejdsplads - der daglig bliver udsat for chikane, daglig oplever, at et nej ikke tages for et nej, og at deres krop og deres værdighed undermineres og undergraves.
Kristian Pihl Lorentzen (V), 2008-01-31:
Og om den der ensidige prioritering af jernbanen, som jeg hører, der er, vil jeg sige, at vi vil have en mere afbalanceret tilgang, for der er altså behov for investering både i bedre veje, hvor der er brug for det rundtomkring i landet, og i den kollektive trafik.
Pelle Dragsted (EL), 2024-05-02:
Det er jo ligesom vores, kan man sige, myndighed på området, og det regner jeg med at de har ret i, og det har erhvervsministeren i øvrigt også bekræftet, og det synes jeg er meget, meget positivt; jeg tror ikke, jeg før har hørt en erhvervsminister sige, at bankerne også teoretisk set tjener for meget lige nu.
Lars Barfoed (KF), 2015-04-28:
Det, som jeg gav udtryk for ved den lejlighed, var nogle forslag, vi kom med i forbindelse med Folkemødet på Bornholm, om, at vi godt kunne forestille os et dagpengesystem, hvor vi sagde, at i starten af dagpengeperioden kan man få mere i dagpenge, især hvis man har optjent dagpengeret igennem en længere periode, sådan at man kan få højere dagpenge i længere tid, når man har tjent op til det, og mindre i dagpenge i kortere tid, hvis man er ledig i længere tid, for gradvis at øge tilskyndelsen til at få et arbejde.
Peter Skaarup (DF), 2004-05-19:
Der er delte holdninger i Folketinget og også i befolkningen til EU, men mit spørgsmål til hr. Jacob Buksti er: Er Socialdemokraterne enige i, at der måske er gjort for lidt af danske regeringer, også socialdemokratiske regeringer, for at få stoppet det morads, som hr. Jacob Buksti taler om?
Pernille Vermund (NB), 2019-11-12:
Den del af forslaget, der omhandler yderligere regulering og byrder for den finansielle sektor, er i bedste fald noget makværk og i værste fald udspekuleret populisme, som rammer direkte ned i den jantelov af misundelse, som næres i vores samfund og spreder sig som en steppebrand, hvis ikke borgerlige politikere holder hovedet koldt og finder modet og viljen til at sige fra.
Morten Bødskov (S), 2007-05-09:
Som vi lige har fået bekræftet af statsministeren – godt nok med lidt tøven – så mente statsministeren jo ikke, at der var noget usædvanligt i det her, men det er der så en hel del andre, der mener, nemlig at den måde, hvorpå professor Bent Jensen er blevet sat i spidsen for det her, er en kende usædvanlig.
Jette Gottlieb (EL), 2000-05-03:
Hvis vi sammenligner med andre steder, hvor man kommer til at lave forseelser i samfundet, så er der regler for, hvor vidtrækkende konsekvenser det må få, men er vi ikke med de bekendtgørelser, vi står med her, i en situation, hvor vi faktisk er i gang med at fastslå et system, hvor konsekvenserne af de sanktioner, som vi møder synderen med, er ude af proportioner både retspolitisk og på anden måde?
Helle Thorning-Schmidt (S), 2012-10-04:
Nu har vi jo diskuteret, om Venstre ønsker danske lønninger på 30 kr. i timen, og jeg må helt ærligt sige, at det tror jeg egentlig ikke Venstre gør, jeg tror ikke, at Venstre ønsker, at danske lønmodtagere skal have 30 kr. i timen.
Lars Barfoed (KF), 2002-02-01:
Jeg må sige, at jeg synes, det er et groft angreb på danske virksomheder i byggebranchen at hævde, at hvis Konkurrencestyrelsen fik flere midler, ville man være i stand til at afsløre, må jeg forstå, ulovlige karteldannelser i byggebranchen, som så skulle være skyld i, at priserne dér er højere, end de er internationalt.
Aage Brusgaard (FP), 1997-12-04:
Min konklusion på baggrund af det, som jeg har læst og hørt, og det vil jeg godt høre de to ministres mening om, er, at der er meget lidt forskel på den gældende traktat og så det, vi får med Amsterdamtraktaten, angående miljøgarantien. Men der er forskel, og den ene forskel er, at Kommissionen skal reagere inden for seks måneder på spørgsmål om miljøtvivl, og forskel nummer to er, at landene altid kan rejse en sag og påberåbe sig miljøgarantien, hvis ny viden fortæller os, at f.eks. bomuldsunderbukser er kræftfremkaldende, selv om vi før har sagt, at fri handel med bomuldsunderbukser var o.k. Derfor vil jeg godt spørge ministrene, om det er korrekt forstået, at vi altid kan rejse en ny sag, hvis vi får en ny viden om nogle ting, vi før har sagt ja til.
Frank Jensen (S), 1998-11-05:
Og baggrunden for, at de vender tilbage - som fru Dorte Bennedsen også har sagt - at vi har det meget høje tilbagefald til fornyet kriminalitet, det, der med det fine ord hedder recidiv, er, at et stort antal af dem har store, alvorlige, behandlingskrævende problemer, specielt med narkotika, men det kan også, som fru Dorte Bennedsen var inde på, være de sexkriminelle.
Bjarne Laustsen (S), 2017-12-15:
Fra Venstre var det Helge Sander, fra Det Konservative Folkeparti var det hr. Brian Mikkelsen, som sidder hernede, og som er minister i dag, fra CD var det Addi Andersen, fra SF var det Aage Frandsen, fra Enhedslisten var det Jette Gottlieb, fra Fremskridtspartiet var det Tom Behnke, og fra Dansk Folkeparti var det Poul Nødgaard.
Ove Hygum (S), 1998-11-17:
Jeg er opmærksom på den verserende Novadansag, som også forslagsstillerne har trukket frem, og den vil vi selvfølgelig følge med interesse, som vi altså generelt følger retsudviklingen. Men som regeringen har tilkendegivet i forbindelse med de tidligere beslutningsforslag, mener vi faktisk, at vi i Danmark efterlever de internationale forpligtelser, som vi har påtaget os i relation til organisationsfriheden, og at vi efterlever målsætningerne i Fællesskabspagten.
Pernille Skipper (EL), 2015-10-29:
Summa summarum er vi ikke fuldstændig afvisende over for at stemme for en kriminalisering af deltagelse i væbnet konflikt mod danske styrker, men det kræver altså, at vi får nogle klare definitioner og afgrænsninger på det her lovforslag, sådan at vi er sikre på, at vi faktisk rammer de mennesker, som begår handlinger, vi ønsker at straffe, men altså ikke mennesker, som ikke har gjort noget, der sådan set er strafværdigt.
Peter Skaarup (DF), 2012-01-31:
Det var så, hvad statsministeren stod for i 2009, hvor der var et europaparlamentsvalg – det skal man ikke glemme – der skulle vindes, men her hvor statsministeren har haft mulighed for at holde fast i den her gode gamle grænsekontrol, har statsministeren og regeringen valgt det modsatte, nemlig at afskaffe det, som Dansk Folkeparti og den gamle regering indførte.
Per Clausen (EL), 2005-11-29:
Jeg vil bare spørge hr. Troels Ravn, om det ikke er sådan, at det her forslag ikke kommer til andenbehandling, og at det ikke gør det, fordi man jo har lavet et forlig med regeringspartierne og Dansk Folkeparti om, at man skal bruge 3 mio. kr. til det her de næste 4 år.
Troels Lund Poulsen (V), 2015-01-28:
Jeg vil bare kvittere for det svar, hvori skatteministeren skriver til mig, at der først sker en genberegning af olieprisen i 2024, og sige, at det forstår jeg så vi bliver klogere på i løbet af meget kort tid, i forhold til konvergensprogrammet.
Ole Sohn (SF), 2006-03-21:
Et eller andet sted kan man godt en stille stund frygte, at Venstre slet ikke kan se det store skred, der sker i Danmarks anseelse internationalt i de her dage, uger og måneder; at man fuldstændig er blottet for enhver forestilling om, at det, vi gør i lille Danmark, er noget, vi kan gøre, som om vi er i en osteklokke; at de handlinger, vi foretager herhjemme, overhovedet ikke har konsekvenser for vores anseelse internationalt.
Per Clausen (EL), 2006-01-19:
Også fra ministerens side hørte jeg forståelse for, at det godt kunne være fornuftigt at smide i hvert fald nogle statsmidler i ordningen, og det vil vi forsøge at fastholde fokus på og håbe, at vi kan komme igennem med nogle resultater, så vi kan få etableret de madordninger rundtomkring lidt hurtigere end ellers.
Sophie Hæstorp Andersen (S), 2024-10-23:
Jeg mener, at alle, der er blevet adopteret fra Sydkorea, naturligvis har et krav på at vide, hvor de kommer fra, og hvordan deres livsforløb har været, men det at finde ud af, om der er kommet børn til Danmark fra lige præcis de her to navngivne institutioner, vil simpelt hen kræve en manuel gennemgang af samtlige godt 4.000 adoptionssager fra dengang, og det er ikke umiddelbart muligt.
Jacob Buksti (S), 2002-01-17:
I nogle lande er velfærdssamfundet således primært bygget op på et forsikringsprincip, og andre steder er der alene tale om fattigdomsforsørgelse, altså at de offentlige ydelser alene rettes mod dem, som defineres som fattige, mens resten må klare sig selv. Den danske solidariske skattefinansierede velfærdsmodel er imidlertid særlig sårbar, fordi finansieringskilderne risikerer at tørre ud dels på grund af regeringens systematiske angreb på velfærdssamfundets indtægtskilder og indtægtsgrundlag og dels på grund af den demografiske udvikling og et stigende internationalt pres.
Helle Bonnesen (KF), 2026-02-04:
For nu har ordføreren jo selv flere gange stillet det spørgsmål, om man ikke kan se sig selv i noget som helst af det, og jeg tror, jeg nu er den tredje ordfører, der kommer til at sige, at vi godt kan se os selv i et enkeltstående forslag, og det er netop det her med opgaverne og det med i højere grad at dele de enkelte udbud op, så flere små virksomheder kan byde ind.
Lise Bertelsen (KF), 2025-04-24:
Så jeg håber, at man fra regeringens side vil være med til at genoverveje og være med til at tage endnu et skridt, også når vi har hørt, at det faktisk er mange, mange af partierne – jeg kan ikke helt holde styr på det; der var vist et enkelt parti, der ikke var helt klar i mælet – der gerne vil være med til at løfte den her opgave og tage det her ansvar.
Johs. Poulsen (RV), 2005-12-15:
Vi er åbne over for den diskussion, der skal være på det punkt, men vi vil gerne sige, at det, som vi tror er det vigtigste, er, at man sikrer en kvalitet i planlægningen fremover, som ikke mindst i højere grad sikrer, at man inddrager både regionale og især lokale myndigheder med den viden, de har om, hvordan man bedst muligt kan tilrettelægge en detailhandel også med udgangspunkt i en kvalitet i planlægningen lokalt.
Mattias Tesfaye (S), 2021-04-08:
Men de har måske skullet betale en menneskesmugler for at få plads i en båd over Middelhavet ved at samle penge ind i lokalsamfundet eller i familien og har brugt alle deres penge og står i Danmark med tomme lommer og synes, det er pinligt, og har ikke mulighed for at vende tilbage uden at have noget i lommerne.
Keld Albrechtsen (EL), 2002-11-22:
Hvis det hul i lovgivningen får lov til at bestå, betyder det i virkeligheden, at forbrugerne i praksis ikke får mulighed for at vælge frit, om de vil spise noget, hvori der har indgået GMO'er undervejs, og det skyldes jo, at godt nok skal foderet mærkes, men slutproduktet skal ikke mærkes.